આ તરફ નંદદાસને પણ સૌ સમજાવવા લાગ્યા કે આ શું કરો છો તમે ભાઈ? કોઈની પારકી પરણેતરને આમ તાકી તાકીને જોવાય? કોઈની વહુને આમ સતત તાકીને જુઓ છો? આવું લાંબો સમય ચાલ્યું. એક દિવસ એ સ્ત્રીના સસરાએ કહ્યું, : ‘ચાલો બેટા, આપણે બહાર જવું છે.’ સાસુ, સસરા અને તેમની પુત્રવધૂ ગાડામાં બેસી યમુનાજી તરફ ચાલી નીકળ્યા. યમુનાજીના કિનારે પહોચ્યા. નંદદાસજી પણ તેમની પાછળ-પાછળ જાય છે. સ્ત્રીના સસરાએ નાવ મંગાવી અને ત્રણે જણા નાવમાં બેસી ગયા. યમુનાજીનો પટ તો ખૂબ વિશાળ એટલે નાવ વિના તો ઓળંગાય નહીં. નંદદાસજી પાસે પૈસા નથી. તેથી, નાવવાળાએ તેમને ન બેસવા દીધા. એ તો જ્યાં સુધી નાવ દેખાઈ ત્યાં સુધી બસ તાકતા રહ્યા.